**CYNGOR CYMUNED LLANGYNHAFAL – COFNODION Y CYFARFOD CYMUNED AGORED A GYNHALIWYD YN Y GANOLFAN GYMUNED AR 24/04/2024**

**YN BRESENNOL** - Daeth 25 o bobl leol i’r cyfarfod, gan gynnwys y Cynghorwyr, a’r Cynghorydd Bryan Jones oedd yn y gadair. **1. YMDDIHEURIADAU** – Y Cynghorydd Huw Jones ac Alaw Humphreys. **2. COFNODION** – Croesawodd y Cadeirydd bawb i’r cyfarfod, darllenwyd cofnodion y cyfarfod agored a gynhaliwyd ar 26 Ebrill 2023 ac fe’u llofnodwyd fel cofnod cywir. **3. MATERION YN CODI O’R COFNODION.**

**(a) Trosglwyddo’r estyniad i’r fynwent i’r Eglwys –** nid oedd y sefyllfa wedi newid ers y cyfarfod agored diwethaf ac mae’n parhau’n eiddo i Gyngor Sir Ddinbych.

**(b) Prydles y Ganolfan Gymuned** – roedd y Cyngor Cymuned wedi atgoffa Cyngor Sir Ddinbych fod y brydles a roddwyd i’r Cyngor Cymuned i ganiatáu i’r ganolfan gymuned gael ei chodi ar safle’r ysgol wedi dod i ben ers tro. Yn ôl Sir Ddinbych, roedd wedi cyfeirio’r mater at yr Adran Eiddo.

**(c) Arwydd SLOW/ARAF ar y ffordd ger troadau Plas yn Rhos**  – cafodd hyn ei godi yn y cyfarfod agored diwethaf a chafodd y mater ei gyfeirio at yr Adran Briffyrdd. Roedd yr Adran wedi ymateb gan ddweud eu bod wedi edrych ar y cofnod damweiniau ar gyfer y lleoliad hwn ac nad oedd yr un ddamwain wedi’i chofnodi yno dros y pum mlynedd diwethaf. Oherwydd hynny, nid allent gyfiawnhau defnyddio adnoddau prin ar y gwaith hwn yn hytrach nag ar waith a oedd ar y gweill i leihau anafiadau mewn lleoliadau lle’r oedd patrwm o ddamweiniau eisoes. Roedd sylwadau’r Cyngor Cymuned wedi’u nodi a byddai’r sefyllfa’n cael ei monitro.

**4. ADRODDIAD Y CYNGOR CYMUNED 2023/2024.**

Eglurodd y Cynghorydd Bryan Jones, y Cadeirydd, fod yn rhaid i’r Cyngor Cymuned baratoi a chyhoeddi adroddiad bob blwyddyn yn cynnwys blaenoriaethau a gwaith y Cyngor a’r hyn roedd wedi’i gyflawni yn ystod y flwyddyn flaenorol. Hwn oedd ail adroddiad blynyddol y Cyngor a chafodd copïau ohono eu dosbarthu yn y cyfarfod. Roedd hefyd i’w weld ar wefan y Cyngor Cymuned yn [www.llangynhafal.org.uk](http://www.llangynhafal.org.uk)

Cyfeiriodd y Cynghorydd Bryan Jones at yr adroddiad gan roi braslun o waith y Cyngor Cymuned yn ystod y deuddeg mis diwethaf a soniodd yn benodol am y canlynol:

**(a) Prosiect yr ardd gymunedol** – mae’r ardd gymunedol yn dal i ffynnu diolch i waith caled Iola Quinn a nifer o wirfoddolwyr.

**(b) Tai fforddiadwy** –roedd y mater hwn yn dal i beri pryder ac roedd y Cyngor yn awr yn aros i gael gwybod a fyddai Cynllun Datblygu Lleol Sir Ddinbych, a gaiff ei gyhoeddi’r flwyddyn nesaf, yn cynnwys tai fforddiadwy yn yr ardal.

**(c) Diffibriliwyr** – o ran y ddiffibriliwr ar safle’r ysgol, roedd trefniadau ar y gweill i’w symud oddi ar safle’r ysgol, sy’n cael ei gloi yn ystod y diwrnod ysgol, a’i osod wrth ymyl hysbysfwrdd y Cyngor ar y ffens terfyn er mwyn medru ei ddefnyddio o’r ffordd.

**(d) Materion Priffyrdd** – dywedodd y Cadeirydd fod y Cyngor Cymuned yn cysylltu’n rheolaidd â Sir Ddinbych ynghylch amrywiaeth o faterion priffyrdd gan gynnwys cwynion am dyllau yn y ffyrdd. Roedd y Cyngor hefyd wedi bod yn cynnal trafodaethau â’r Cyngor Sir ynghylch y posibilrwydd o gyflwyno terfyn cyflymder yng nghanol Hendrerwydd a Llangynhafal a hefyd yr angen i ymgymryd â gwaith cynnal a chadw ar fyrder ar reiliau ar ochr y ffordd a oedd mewn cyflwr gwael iawn.

**(e) Parc Gwledig Moel Famau, llwybrau troed a llwybrau ceffyl** - roedd cyflwr y llwybrau troed a’r llwybrau ceffyl yn parhau i gael ei fonitro’n rheolaidd.

Roedd yr adroddiad hefyd yn tynnu sylw at faterion a phynciau eraill a drafodwyd yn ystod y deuddeg mis diwethaf ac, yn ystod y drafodaeth ddilynol, nodwyd y pwyntiau a ganlyn – (i) Roedd cae chwarae’r ysgol ar gael i blant ei ddefnyddio’r tu allan i oriau ysgol. (ii) Roedd y gymuned yn ddiolchgar iawn i Iola Quinn a’r holl wirfoddolwyr am eu gwaith yn sefydlu’r ardd gymunedol ym Maes Hafal. (iii) Roedd y Cyngor yn parhau i dynnu sylw’r Adran Briffyrdd at gyflwr gwael y ffyrdd.

**5. CAIS CYNLLUNIO - Tir cyfagos i Gellifor Farm/Peniarth, Gellifor (Cyf.Cynllunio 22/2024/0045)** - codi 14 annedd ac un garej ar wahân, gan gynnwys creu mynedfa i gerbydau a lle i barcio, creu maes parcio i ymwelwyr, tirweddu a gwaith cysylltiedig.

Dywedodd y Cadeirydd fod caniatâd cynllunio amlinellol wedi’i roi beth amser yn ôl ac roedd cynlluniau dros dro wedi’u cyflwyno’n barod ond y cynlluniau diweddaraf oedd y cynlluniau terfynol ar gyfer y lleoliad.

Roedd holl fanylion y cais, ynghyd â sylwadau’r asiantaethau amrywiol, i’w gweld ar wefan yr Awdurdod Cynllunio o dan Gyfeirnod 22/2024/0045.

Dosbarthwyd manylion y cynllun arfaethedig yn y cyfarfod ac, yn ystod y drafodaeth ddilynol, tynnwyd sylw at y pwyntiau a ganlyn - (a) Roedd gwir angen tai fforddiadwy yn ardal Gellifor/Llangynhafal. . Roedd y cyfarfod o’r farn y dylai’r datblygiad newydd gynnwys mwy o dai fforddiadwy yn hytrach na dim ond yr un tŷ a nodwyd ar y cynllun. Roedd galw am dai fforddiadwy yn hytrach na thai pedair llofft a mwy.

(b). Roedd y cyfarfod yn pryderu am y ffaith bod nifer y tai wedi codi o 10 i 14 ac, oherwydd hynny, roedd maint y maes parcio i ymwelwyr yn dipyn llai.

Ym marn y cyfarfod (i) dylid dynodi’r lle parcio yn faes parcio cymunedol er mwyn datrys y problemau parcio presennol y tu allan i’r ysgol/y ganolfan a (ii) dylid cynyddu maint y maes parcio a lleihau nifer y tai yn unol â hynny.

(c) Roedd cefnogaeth gyffredinol i sylwadau ar-lein Swyddog yr Amgylchedd a Chadwraeth a oedd am i’r datblygiad gael ei ailgynllunio i gynnwys dwy fynedfa i gerbydau y naill ben i’r safle, gosod ffyrdd mynedfa y tu ôl i’r gwrych a gosod y lleiniau a’r tai ymhellach yn ôl. Byddai hynny’n helpu i gadw cymeriad y pentref ac yn effeithio llai ar eiddo cyfagos.

(d) Roedd angen sicrhau bod digon o le parcio ar gyfer pob tŷ gan gynnwys y tai fforddiadwy – ar hyn o bryd nid oes lle parcio penodol wedi’i glustnodi ar gyfer y rhain.

(e) Dylai cynllun y tai newydd gyd-fynd â’r tai cyfagos, sef waliau brics coch yn bennaf a chynnwys cyn lleied o rendrad / paneli gwyn â phosibl.

**6. SYNIADAU AR GYFER PROSIECTAU CYMUNEDOL**

Roedd y Cyngor Cymuned yn deall bod cyfleoedd ariannu ar gael i ddatblygu cynlluniau/prosiectau newydd yn y gymuned neu i wella’r cyfleusterau presennol.

Roedd y Cyngor yn ystyried y mater hwn a byddai’n croesawu awgrymiadau ynghylch yr hyn y gellid ei ddatblygu/ei wella yn y gymuned leol.

Yn ystod y drafodaeth ddilynol, tynnwyd sylw at y canlynol -

1. Roedd angen lle i bobl leol gwrdd/cynnal bore coffi/gwerthu cynnyrch lleol etc. \*A fyddai’n bosibl codi estyniad i’r ganolfan gymuned a chynnwys mynedfa o Lôn yr Ysgol er mwyn osgoi tarfu ar yr ysgol? \*Awgrym arall oedd holi awdurdod y Capel ynghylch y posibilrwydd o ddefnyddio’r festri ar gyfer gweithgareddau cymunedol. \*A fyddai modd codi sied/adeilad mwy ar safle’r ardd gymunedol?
2. Roedd angen safle chwarae i blant. A ellid ystyried creu Man Chwarae Amlddefnydd?

Diolchodd y Cadeirydd i bawb a oedd yn bresennol am eu cyfraniadau a’u hawgrymiadau a dywedodd y byddai’r Cyngor Cymuned yn ystyried y rhain ymhellach.

Gan nad oedd dim arall i’w drafod, diolchodd y Cynghorydd Bryan Jones i bawb am ddod i’r cyfarfod ac am gymryd rhan yn y trafodaethau.